《赋得钓龙台送友人还闽》
宋代·王称

九原鹿迹何茫茫，五星东井熙炎光。无诸功成裂汉土，组练三千还故乡。

当时筑台青冥中，閒来垂钓沧江龙。屠龙技成去不返，至今百粤山河空。

台外苍山落平楚，台下江流自今古。野水荒烟古戍寒，落日精灵尚来去。

过客凭高眺远鸿，可怜何处听歌钟。愁云偏结谢端渚，海月长悬薛老峰。

故人旧隐螺江侧，曾共吟秋吊陈迹。此日南归兴不穷，别后登台好相忆。

作者简介：眉州人，字季平。王赏子。累官承议郎知龙州。刻意史学，搜采北宋太祖至钦宗九朝事迹为《东都事略》，孝宗淳熙中洪迈修四朝国史时奏进，特授直秘阁。宁宗庆元间官至吏部郎中。又有《西夏事略》。